Halsen Idrettsforening

Halsen Idrettsforening ble stiftet som Halsen Ballklubb 22. oktober 1933. Klubbens første formann var Håkon Kruge. I februar 1946 ble det opprettet egen håndballgruppe, og på generalforsamlingen i 1948 ble det vedtatt å endre navnet til Halsen Idrettsforening. Foreningen holder til i Bergeskogen Idrettspark, på Østre Halsen i Larvik kommune. Halsen IF består i dag av en fotball- og en håndballgruppe. Fotballgruppa trener og spiller på klubbens naturgressbane og kunstgressbane. Håndballgruppa holder til i foreningens håndballarena, Bergslihallen, som tidligere var hjemmearena for Larvik Håndballklubb. Foreningen har også et anlegg for beachhåndball, med to baner.

Før 1933

Før den offisielle stiftelsen i 1933 eksisterte det en fotballklubb med navnet Halsen Ballklubb på Østre Halsen. Den ble opprettet i 1919 og deltok i fotballens divisjonssystem. Laget hadde noen gode sesonger i 1921-23 da A-laget spilte jevnt med både Larvik Turn og IF Fram. Kampene ble spilt på "Flisa", oppkalt etter det nedlagte høvleriet på Steinsnes. Det ble også anlagt en bane på Gloppejordet, Nordlibanen, som ble brukt i denne tiden.
Flere av de beste spillerne gikk til IF Fram, og sammen med dårlig økonomi, var det årsaker til at klubben ble avviklet i 1926. Det skulle gå 7 år før Halsen Ballklubb igjen så dagens lys.

Førkrigstiden 1933-40

Klubben ble medlem av Norges Fotballforbund i 1934. Den første klubbhytta med garderober ble satt opp i 1935, og en hadde nå et sted hvor man kunne skifte før og etter treninger og kamper, men heller ikke mer. Seriesystemet i fotball var på denne tiden delt inn i A-, B- og C-serien. Som nybegynnere måtte Halsen starte på bunnen, men det tok ikke mange årene før 1. laget hadde spilt seg opp i A-serien. Kravet om en bedre bane meldte seg, og Flisa-banen ble bygget på dugnad. Banen ble godkjent til bruk i A-serien. På slutten av 1930-årene gikk det nedover i divisjonssystemet igjen for Halsen, men interessen for laget holdt seg likevel.

Under krigen

Det var stillstand i idrettsarbeidet i Halsen IF under krigen, tyskerne tillot ikke organisert idrett. For å beholde det gode samholdet i gruppa ble det dannet et sangkor som et alternativ til fotballaktivitetene.

Etterkrigstiden 1945-55

Da krigen opphørte i 1945, tok det ikke lang tid før man igjen var i gang. Få av «de gamle» fra storlagene før 1940 var aktivt med, men til gjengjeld var det nå disse som satt i kulissene og ledet foreningens administrasjon. Det dukket opp problemer med fotballbanen. Eierforholdene på Flisa var uklare, og det ble klart at man måtte se seg om etter nye steder å være. Rett etter frigjøringen i 1945 var også Flisaområdet fylt med tyskerbrakker, så man var avhengig av å spille hjemmekampene på andre baner. 
Håndballgruppa i Halsen IF så dagens lys i februar 1946, med Alf Hansen som formann. Det ble startet både herre- og damelag. Damelaget hevdet seg best, og var i toppen allerede første sesong. 
Eldres avdeling ble dannet i 1948, med Ansgar Pedersen som formann. Eldres avdeling hadde som formål å samle Halsengutter over 30 år for å vedlikeholde og fremme interessen for Halsen IFs virksomhet, og bistå Hovedforeningen og underavdelingenes styrer ved løsning av oppgaver, samt fremme foreningsånden. Halsen IF har ikke lenger en Eldres avdeling. 
På klubbens generalforsamling i 1948 kom det forslag om å forandre navnet fra Halsen Ballkubb til Halsen Idrettsforening. Forslaget ble enstemmig vedtatt av generalforsamlingen. Halsen Idrettsforenings første formann var Johnny Pedersen. Som en av sine første oppgaver fikk det nye Hovedstyret i oppgave å finne et nytt egnet område for et framtidig idrettsanlegg. Etter to års arbeid, kjøpte foreningen et område i Bergeskogen for 18 800 kroner (75 øre per m²)

Etter 1955

Vinteren 1958 ble det anlagt skøytebane i Bergeskogen. For å få dette til fikk man god hjelp av Tjølling kommune, Halsen velforening, Husmorlaget, Arbeiderpartiets damegruppe og barnevernsnemda. Egen skøytekomite ble formelt organisert, og i tillegg til ordinær skøytetrening og lek på isen ble det avholdt musikkvelder for hyggelige sammenkomster med skøyter på bena. Det første Halsen-mesterskapet på skøyter ble arrangert i 1958 med god deltakelse.

I 1958 fikk Halsen IF også en egen Damegruppe. Damegruppas første formann var Ellen Corneliussen.